google/wiki40b huggingface dataset:
ריטיינר

ריטיינר (מאנגלית: Retainer agreement; המונח שיצרה האקדמיה ללשון העברית: שכר טרחה עִיתִי) הוא מונח המתאר תשלום חודשי קבוע לנותן שירות, בלא שיתקיימו אתו יחסי עובד-מעביד. הסכם ריטיינר הוא חוזה למתן שירות, לזמן קבוע מראש (למשל למשך ביצועו של פרויקט מסוים), או ללא הגבלת זמן. ייחודו של הסכם ריטיינר בכך שמקבל השירות מתחייב מראש לשלם תמורת שירות המוגדר בינתיים באופן כללי בלבד, ויפורט ויבוצע בהמשך.

ההבדל בין פרילאנס לריטיינר

מקובל מאד לקבוע מראש עלות שכר שעה, אבל לא לקבוע מראש בדיוק מהן השעות הספציפיות הקצובות כך שרק לאחר ביצוע שעות העבודה בפועל מגיש בעל המקצוע נותן השירות חשבונית עם מספר השעות בפועל שהקדיש לעבודתו, ואלה מחושבות לפי הסיכום מראש של עלות שעת עבודה אחת כפול מספר השעות שעבד בפועל (זהו הסכם של "פרילאנס"). ואולם במקרה של הסכם הריטיינר, ישנה הבחנה בין התשלום החודשי הקצוב שנקבע מראש, ותשלום זה חל בין אם השלים נותן השירות את כל השעות שתוכננו עבורו מראש ובין אם לאו, לבין תשלום נוסף על שעות עודפות החורגות מהתפקיד המשוער הקבוע שנקצב לו מראש בהסכם הריטיינר. באופן זה מבטיח לעצמו נותן השירות שנשכר למלאכה, תשלום חודשי מובטח וקבוע, ולצידו יוכל עדיין להגיש חשבוניות גם על שעות עבודה עודפות ומיוחדות החורגות מהתחשיב החודשי הקבוע שסוכם עליו מראש בהסכם הריטיינר.

מקצועות בהם שכיח ריטיינר

כך למשל מקובל לשלם שכר ריטיינר עבור שירותיו של יועץ או עורך דין, מתוך כוונה שהלה יספק את שירותיו עד לגמר הפרויקט או גמר הטיפול בתביעה המשפטית. במובן זה, ייתכן גם ריטיינר חד-פעמי, המשולם מראש. ריטיינר נפוץ מאוד גם בתחום השירותים החשבונאיים (כגון שירותי ראיית חשבון והנהלת חשבונות) ושירותים עסקיים אחרים.

חוזה ריטיינר כמקור סמכות

בעבודתו של עורך דין, הסכם ריטיינר מהווה את הבסיס לסמכותו לטפל בתיק. הסכם ריטיינר מגביל את סמכותו, היות שזו אינה לכל נושא ולכל זמן. על כן זהו הסכם ספציפי מוגבל בטבעו, למשל רק למשך זמן התביעה מוסמך עורך הדין בידי הלקוח לשמש שליח או לייצג את הלקוח. סמכות מסוג כזה יכולה להיות מפורשת, משתמעת, גלויה מאליה או שכיחה בשל השימוש השגור של עורך הדין בסמכות זו בהתאם להוראות הלקוח שלו.
אנדרו פייר

ביוגרפיה

אנדרו זכארי פייר נולד בבית החולים של אוניברסיטת סטנפורד, במחוז סנטה קלרה, קליפורניה, ארצות הברית. פייר גדל ולמד בסניוייל הסמוכה. אביו, ד"ר פיליפ פייר, בהיותו סטודנט ב-MIT, היה הנשיא של האחווה היהודית שם "אלפא אפסילון פאי" לשנת 1951. בהמשך דרכו היה האב מהנדס ב"עמק הסיליקון" של קליפורניה והגיע לדרגת המדען הראשי במשרד המהנדס הראשי של GTE. אמו, ג'נט (לבית שראק), הייתה בתה של רוז שראק (לבית גולדסטין).
ב-1975, בגיל 16 בלבד, התקבל פייר לאוניברסיטת ברקלי קליפורניה, ובה סיים תואר ראשון במתמטיקה ב-1978. באותה שנה החל ללמוד לדוקטורט בביולוגיה ב-MIT, במימון קרן המדעים הלאומית האמריקאית. קיבל את תעודת ה-Ph.D ב-1983.
פייר למד ועבד במסגרת פוסט דוקטורט בקיימברידג', אנגליה, ב-MLB - "המעבדה לביולוגיה מולקולרית", עד נובמבר 1986. אז חזר לבולטימור, מרילנד, ארצות הברית, כחבר סגל מכון קרנגי הוושינגטוני. ב-1989 התקבל גם כחבר הפקולטה לביולוגיה ומרצה מן המניין באוניברסיטת ג'ונס הופקינס, ועבד כמרצה וחוקר בשתי האוניברסיטאות במקביל במשך 14 שנה. ב-2003 חזר לקליפורניה, לבית הספר לרפואה של אוניברסיטת סטנפורד, בו הוא משמש כמרצה ופרופסור לפתולוגיה וגנטיקה עד היום.

פרס נובל

פייר ומלו קיבלו את פרס נובל לפיזיולוגיה או לרפואה ל-2006, בגין תגלית מ-1998, הקרויה RNAi - "הפרעה על ידי RNA". הכוונה למצב בו ה-RNA, אשר בדרך כלל תפקידו להעביר אינפורמציה גנטית מהגנים, דהיינו מה-DNA, לחלבונים, מבצע פעולה הפוכה - עוצר את פעילותם של הגנים, ומונע את יצירת החלבונים על ידם. מדובר בתגלית של מדע בסיסי, אשר השלכותיה רבות ובלתי צפויות לחלוטין, הן ברפואה ("כיבוי" גנים הגורמים למחלות שונות, כגון סרטן) והן להבנת הפעילות המיקרוביולוגית בתא באופן כללי.
קולפורט

היסטוריה

קולפורט הוקמה על ידי חרש הברזל ויליאם ריינולדס, כ"עיר מתוכננת". בין השנים 1788 עד 1789 נבנו שם מפעלים, בתי מלאכה, מחסנים וגם מעונות לפועלים. ריינולדס גם בנה את תעלת שרופשייר שחיברה את מכרות הפחם של שרופשייר עם נהר סוורן. בקצה התעלה הוקם מזח לטעינת הפחם. מכאן גם השם שניתן לעיירה, קולפורט שפירושו נמל הפחם.
ב-1795 הוקם בקולפורט מפעל חרסינה שייצר את "חרסינת קולפורט" ("Coalport porcelain") .
ניר שנטל

קריירה

בינואר 1988 השתתפו האחים שנטל באליפות העולם לנוער שנערכה בסידני שבאוסטרליה למפרשיות מדגם 420 וזכו במקום הראשון הכללי בתום תשעה שיוטים. באוגוסט אותה השנה הם השתתפו באליפות העולם לנוער למפרשיות מדגם 470 האולימפי וזכו במדליית הכסף. בשנת 1993 השתתפו ניר ורן באליפות העולם לבוגרים בדגם 470 שנערכה בקרוזון שבצרפת וסיימו במקום השישי. באליפות העולם שנה לאחר מכן שנערכה בהלסינקי, פינלנד, הם סיימו במקום ה-11.
בשנת 1995 זכו האחים שנטל במדליית הארד באליפות העולם למפרשיות מדגם 470 לאחר שסיימו במקום השלישי הכללי בתחרות שנערכה בטורונטו, קנדה.
בשנת 1996 הם השתתפו באולימפיאדה אטלנטה והתחרו בתחרות מפרשיות ה-470 שנערכה באתר השיט בסוואנה. בתום כל 11 השיוטים הם סיימו במקום ה-19 הכללי.
אולג מקארוב

חייו

אולג מקארוב נולד בעיירה אודומלה במחוז טבר למשפחת פקיד. בשנת 1951 הוא סיים בית הספר בעיר רובנו ובשנת 1957 סיים לימודי הנדסה עם תואר מהנדס. הוא נקלט לעבודה במחקלת תכנון מס' 1.
בשנת 1966 הוא נכלל ביחידת הקוסמונאוטים והחל בהכנות לטיסת חלל.הוא תוכנן להשתתף במשימות לכיוון הירח שבוטלו.
בשנת 1973 הוא טס לחלל בחללית סויוז 12 לצד וסילי לאזארב. במסגרת אותו צוות, בשנת 1975 הם שוגרו בחללית "סויוז 18-1" אך השיגור נכשל.
בשנת 1978 אולג מקארוב  ביצע את הטיסה השנייה שלו על סיפון חללית סויוז 27. בשנת 1980 הוא ביצע את הטיסה השלישית בסויוז T-3.
בשנת 1986 הוא עזב את יחידת הקוסמונאוטים. במשך כל התקופה, הוא המשיך לעבוד בתכנון חלליות והתקדם לתפקידי ניהול בכירים.
בשנת 1980 הוא סיים את עבודת הדוקטורט והחל משנת 1983 החל ללמד במכון לפיזיקה והנדסה במוסקבה. זאת במקביל לעבודתו בתאגיד הטילים והחלל אנרגיה
אולג מקארבו נפטר ממחלת לב בשנת 2003.
Cd (פקודה)

הפקודה cd (ידועה גם כ: chdir; ראשי תיבות: change directory) היא פקודת מעטפת אשר משמשת לשינוי תיקיית העבודה הנוכחית במערכות הפעלה כגון Unix, OS/2, DOS, Microsoft Windows ולינוקס. קריאת המערכת המשמשת את הפקודה ברוב מערכות ההפעלה היא chdir(), אשר מוגדרת בתקן POSIX.

שימוש

תיקיית קבצים היא חלק לוגי של מערכת קבצים, אשר מחזיקה קבצים או תיקיות נוספות. בעזרת הפקודה cd ניתן לגשת לתיקיה פנימית, לחזור לתיקיית האם, או לגשת לכל תיקיה שהיא. שימוש בפקודה ללא ארגומנט מיצר התנהגות שונה במערכות הפעלה שונות. במערכות הפעלה תואמות POSIX, תיקיית העבודה משתנה לתיקיית הבית של המשתמש. בסביבת DOS, Windows או OS/2, התוכנית מדפיסה למסך את שם התיקיה הנוכחית.

POSIX

דוגמה לשימוש בפקודה בסביבת יוניקס או במערכות הפעלה דמויות יוניקס. המשתמש נמצא בתיקיית הבית שלו, המסומנת באופן סטנדרטי ב-~. על מנת לעבור לתיקיה הפנימית "games", יבצע המשתמש:

user@wikipedia:~$ ls
workreports games encyclopedia text.txt
user@wikipedia:~$ cd games
user@wikipedia:~/games$

DOS

דוגמה בסביבת DOS או Microsoft Windows:

C:\> dir
workreports        <DIR>       Wed Oct 9th   9:01
games              <DIR>       Tue Oct 8th  14:32
encyclopedia       <DIR>       Mon Oct 1st  10:05
text        txt           1903 Thu Oct10th  12:43
C:\> cd games
C:\games>
וס בנטלי

ביוגרפיה

בנטלי נולד בעיר ג'ונסבורו שבארקנסו, בנם של שרי ודייוויד בנטלי. 
החל את הקריירה שלו ב-1998 בתפקיד קטן בסרט "חמדת" ופרץ בשנה שלאחר מכן ביצירת המופת של סם מנדס "אמריקן ביוטי" בתור ריקי צלם חובב המתפרנס מסחר במריחואנה ללא ידיעת אביו איש הצבא הקפדן הקולונל פרנק פיטס (כריס קופר).
ריקי נוהג לצלם את שכניו משפחת ברנהם ובעיקר את ג'יין (ת'ורה בירץ') אותה הוא אוהב.
על הופעתו בסרט קיבל מועמדות לפרס באפט"א לשחקן המשנה הטוב ביותר. 
לאחר תפקיד הפריצה שלו שיחק במערבון "הדרישה" בתור דונלד דאגליש ובמותחן האימה "ניצולים".
ב-2002 הופיע בדרמת המלחמה התקופתית "ארבע נוצות" בדמותו של ג'ק דוראנס חברו הטוב ביותר של הקצין הבריטי הארי פייברשהאם (הית' לדג'ר) אשר נופל בשבי על אדמת סודאן.
ב-2005 גילם את הבלם האגדי של נבחרת ארצות הברית בכדורגל וולטר בכר בדרמת הספורט "המשחק המכריע"
ב-2007 התפרסם בשובר הקופות "גוסט ריידר" בתור דמות הנבל בלקהרט בנו של מפיסטופלס (פיטר פונדה) ואויבו של נהג המירוצים ג'וני בלייז (ניקולס קייג').
שיחק באותה השנה גם במותחן האימה "קומה 2" בתור איש הביטחון הפסיכופת תומאס בראקלי ובקומדיה "כפר הארורים", מעין גרסה קנדית לסרט הפולחן הבריטי "טריינספוטינג".
ב-2009 שיחק במותחן הפשע " הקאדילק של דולן"בתור מורה בית הספר טום רובינסון וב-2010 במערבון המבוסס על הקומיקס המפורסם "ג'ון האקס" בתור האריסטוקרט המושחת אדלמן לוסק.
בשנת 2012  שיחק כ"סנקה קריין", קברניט המשחק הראשי בסרט הראשון של "משחקי הרעב", ושיחק במותחן "אבודה" לצד אמנדה סייפריד וסופיה סקאיה. 
בשנת 2015 שיחק במותחן "הנערה הסופית" בתפקיד ראשי לצד אביגייל ברסלין. ושיחק בסרטו של טרנס מאליק "אביר הגביעים", דרמה בכיכובם של כריסטיאן בייל ונטלי פורטמן.

שימוש בסמים

לאחר הצלחתו המסחררת בסרט "אמריקן ביוטי" החל בנטלי להשתמש בסמים והסתיר את העובדה מאשתו ג'ניפר קוואנז. ב-2006 בני הזוג התגרשו, בנטלי עבר להתגורר בגפו והחל להשתמש בסמים באופן קבוע. בתקופה בה השתמש בסמים בנטלי לא עבד באופן סדיר והכסף שהרוויח הספיק לו רק לחשבונות ולמנות סמים נוספות.
בנטלי נעצר ב-2008 על שימוש בסמים ואולץ לעבור תוכנית גמילה בת 12 שלבים.
מצבו הדרדר ובנטלי הגיע למצב של שימוש בהרואין עד אובדן נכסיו.
ב-2009 הודה לראשונה על היותו מכור לסמים ולאלכוהול,
בנטלי חזר לתוכנית הגמילה וחזר לשחק באופן תדיר בתיאטרון ובקולנוע, מחשיב את עצמו כיום כאדם נקי.
Clash of Clans

שבטים (Clans)

במשחק ישנם שבטים. שבט הוא קבוצה של שחקנים שמתחברים יחד, תורמים אחד לשני חיילים ולחשים, שולחים הודעות, ומשתתפים יחד במלחמות כנגד שבטים אחרים. לכל שבט יש שם, דגל, מינימום גביעים כתנאי לכניסה לשבט וסוג שבט. לכל שבט יש חלונית של צ'אט, שבו החברים בשבט משוחחים ושולחים את בקשותיהם לקבלת חיילים. כדי להיכנס לשבט, על השחקן לתקן את טירת השבט, שאליה נכנסים החיילים והלחשים הנתרמים.
שחקנים יכולים לתרום לשחקנים אחרים חיילים מכל הסוגים ואם לשחקן יש את טירת השבט ברמה 4 יש לו מקום לשיקוי אפל אחד וברמה 6 יש לו מקום לשני שיקויי אופל או שיקוי רגיל אחד. במהלך המשחק ניתן לעלות עם השבטים שלבים כאשר לשבט יש שלב משותף משלו, כאשר עולים בשלבי השבט ניתן לקבל הטבות שונות.

חיילים (Troops)

ישנם המון חיילים במשחק. החיילים בHome Village: מהברברים (Barbarians) ועד גולם קפוא (Ice Golem) ודרקון חשמלי (Electro Dragon). החיילים בBuilder Base: מהברברים הזועמים (Rage Barbarians) ועד רוכב החזיר המעופף (Hog Glider).
בז'שץ' קויאבסקי

יהודי בז'שץ' קויאבסקי

האזכור הראשון לקיום קהילה יהודית בעיירה הוא מראשית המאה ה-16, עת נציגיה השתתפו בכינוסי ועד ארבע הארצות. בשנת 1656 נרצחו למעלה ממאה יהודים ביישוב, ובתיהם נשרפו, בידי חיילותיו של הפולני סטפן צ'ארנייצקי, אשר האשים את היהודים בסיוע לפולשים השוודים. במחצית השנייה של המאה ה-18 הוצאו להורג יהודים מהעיירה בהאשמת שווא של סיוע לרוסים. עד שנת 1862 הוגבלו מגורי היהודים בעיירה לרובע אחד.
בין מלחמות העולם חיו בעיירה כ-800 יהודים, מתוך כ-3,800 תושבים. בעיירה פעל סניף של הציונים הכלליים, וכן פעלו בה תנועות הנוער גורדוניה והנוער הציוני. בתקופה זו כיהן כרב הקהילה יקותיאל נתן רבינוביץ' (נספה בשואה).
עם פרוץ מלחמת העולם השנייה וכיבוש העיירה בידי הגרמנים, נלקחו יהודיה לעבודות כפייה, ורכושם נבזז. בסוף שנת 1939 נלקחו עשרות גברים יהודים מהעיירה למחנה העבודה ויטנברג.
ב-28 בספטמבר 1941 גורשו כ-400 יהודים מהעיירה לגטו לודז', ובתחילת מאי 1942 שולחו יתר יהודי העיירה למחנה ההשמדה חלמנו.
בהירות מוחלטת

בהירות מוחלטת (Absolute magnitude) היא גודל אסטרונומי המתאר מה הייתה בהירותם של כוכבים לו היה מרחקם מכדור הארץ שווה ל-10 פארסק (כ-32.6 שנות אור). מסומנת באות M (להבדיל מהבהירות הנראית המסומנת באות m). הבהירות המוחלטת נמדדת בסולם לוגריתמי.
חשיבותה של הבהירות המוחלטת נובע מירידת עוצמת האור עם ריבוע המרחק מן הצופה (המודד). לדוגמה, שני כוכבים אשר בהירותם המוחלטת זהה אולם מרחקו של אחד מהם מן הצופה הוא כפול - עוצמת האור המגיעה ממנו תהיה קטנה פי ארבעה לעומת זו של הכוכב הקרוב יותר. לבהירות המוחלטת חשיבות גדולה בדיאגרמת הרצשפרונג-ראסל, אשר באמצעותה נקבע סיווג הענף של כוכבים שונים (ננס, כוכב סדרה ראשית או ענק).

בהירות מוחלטת לגופים במערכת השמש

לכוכבי לכת ואסטרואידים במערכת השמש ישנה שיטה שונה למדידת הבהירות המוחלטת. בשיטה הרגילה גופים אלו היו מקבלים מספרים גבוהים ביותר, ועל כן הומצאה להם שיטה נפרדת לחישוב הבהירות המוחלטת, המסומנת באות H. לפי שיטה זו, הבהירות המוחלטת H של הגוף היא בהירותו במידה והיה נמצא במרחק של יחידה אסטרונומית אחת הן מהשמש והן מהצופה, בפאזה של 100%.
פלבונואיד

הערך התזונתי

ניסויים שונים אין ויטרו (כלומר: במעבדה ולא על יצורים חיים) הראו שייתכן שפלבונואידים שונים יכולים לטפל באלרגיות, דלקות, ועוד.
ניסויים במעבדה הראו שחומרים אלו יכולים לשמש כנוגדי חימצון, אולם בפועל הרמה בגוף נמוכה בהרבה מהרמה הנדרשת לשם כך ורוב הכמות שמצליחה להיספג מופרשת בשתן.
הרעלת בארות

הרעלת בארות היא פעולת חבלה של הרעלת של מי שתייה, שמטרתה לפגוע במשתמשים במים אלה, באופן שיגרום להם מחלה או מוות, וימנע מהם גישה למי שתייה.
הרעלת בארות תועדה כצעד קדום של לוחמה ביולוגית כבר מהעת העתיקה. היא שימשה כצעד התקפי וגם כצעד הגנתי, בטקטיקה של אדמה חרוכה, שימנע מים מהאויב המתקדם. השלכת גוויות לבאר הייתה הדרך הנפוצה להרעלת בארות. גוויות של אנשים שמתו ממחלה מידבקת, כגון דבר, היו מועדפות למטרה זו. בשנת 1462, למשל, השתמש ולאד השלישי (המשפד) בשיטה זו כדי לעצור את התקדמות אויביו העות'מאנים. גם הצבא הפיני השתמש בטקטיקה זו בעת מלחמת החורף, נגד הצבא האדום שפלש לפינלנד.
הרעלת בארות הייתה אחת משלוש האשמות חמורות (יחד עם עלילת דם ופגיעה בלחם הקודש) שהעלילו אנטישמים על היהודים בימי הביניים. האשמה בהרעלת בארות הופנתה גם נגד קוריאנים שהתגוררו ביפן, לאחר רעידת האדמה הגדולה בקאנטו, בשנת 1923. בשני המקרים ההאשמות לא הוכחו, אך הובילו לפרעות בקבוצה שהואשמה.
הידע הרפואי בימי הביניים לא נתן מענה לשאלת התפרצותן של מגפות, ולכן יוחסה תופעה זו להרעלה. אירופה נפגעה מגלים אחדים של "המוות השחור", ובפרט נפגעו ערים צפופות. היהודים, שחיו בגטאות סגורים, נחשדו בהרעלה, ובעקבות זאת מאות יהודים הוצאו להורג בשריפה.
לדברי ההיסטוריון הצבאי אורי מילשטיין, במלחמת העצמאות הורה דוד בן-גוריון על הרעלת בארות בכפרים ערביים כאמצעי לריקון יישובים ומניעת חזרת פליטים. על המבצע שנקרא "שלח לחמך" פיקד משה דיין.
הרמן קוך

חייו

קוך, יליד ארנהם, התפרסם לראשונה כשחקן וכותב מערכונים בתוכנית הרדיו הסאטירית "בוראט", ששודרה בשנות השמונים, אך נודע במיוחד כאחד מיוצרי תוכנית הטלוויזיה הסאטירית הפופולרית "ייסקפט" (1990-2005), שבה גם שיחק.
קוך פרסם את ספרו הראשון, אוסף סיפורים קצרים בשם "De voorbijganger" (עובר האורח) כבר בשנת 1985, אבל לתהילה בינלאומית כסופר זכה רק בשנת 2009, עם פרסום הרומן השישי שלו - "ארוחת הערב". קוך קיבל את ההשראה לכתיבת ספר זה ממקרה אמיתי שהתרחש בברצלונה בדצמבר 2005 ובו שלושה נערים בני טובים רצחו אישה חפה מפשע. הספר זכה בפרס ספרותי הולנדי חשוב עם צאתו, נמכר במיליוני עותקים ותורגם ל-21 שפות, כולל עברית. ב-2013 יצא סרט קולנוע הולנדי המתבסס על הספר.
מאז "ארוחת הערב" פרסם קוך שלושה רומנים נוספים - "בית קיץ עם בריכה" (2011) "מר מ' היקר" (2014) ו-"המעידה" (2016) וכן מקבץ טורים, אוסף סיפורים ונובלה בשם Makkelijk leven (חיים קלים), שנכתבה במיוחד לכבוד שבוע הספר ההולנדי של 2017.
קוך נשוי לאמליה רודריגז ואב לפבלו, שנולד ב-1994.
אצבע מורה

מקור השם

משמעות השם "אצבע מורה" (וגם של השם באנגלית "Index finger" שמקורו במונח הלטיני "indicate"), מעיד על תפקיד משמעותי של האצבע - להצביע על פרט, להורות עליו. הצבעה נוצרת כאשר היד והאצבע המורה מושטות קדימה, כלפי חוץ, כדי לסמן דבר מה.

משמעויות ורמזים

לתנוחות ותנועות שונות של האצבע המורה עשויות להיות משמעויות נוספות. למשל, זרוע המקופלת במרפק בעוד האצבע המורה מושטת כלפי מעלה, מייצגת בקשה לקבלת רשות דיבור (למשל בכיתת תלמידים); אצבע מורה מתוחה הניצבת במאונך מייצגת לרוב את המספר 1; אצבע המופנית כלפי מעלה ונדה מצד לצד עשויה לייצג "לא" במעין מחוות תוכחה. משמעותה גדולה גם בשפות הסימנים, למשל בשפת הסימנים האמריקאית, כאשר האצבע המורה מופנית כלפי מעלה בעוד האגודל והקמיצה נוגעים זה בזה בקצותיהם, משמעותה האות d. בספורט אצבע מורה המופנית למעלה בקרב שחקני קבוצת ספורט, משמעותה "ניצחון" (מעין אמירה "אנחנו מספר אחת!"). 
תנועת האצבע המורה עשויה להוות גם תנועת רמיזה - הפניית הזרוע כלפי פנים, אל גוף הדובר, תוך תנועות קיפול חוזרות של האצבע, כדי לרמוז לאדם אחר להתקרב אליו; תנועה זו נחשבת מעליבה בתרבויות מסוימות. גם הפניית האצבע ישירות כלפי האדם האחר והצבעה עליו עשויה להיחשב גסות רוח. דרך מנומסת יותר להצבעה על אדם עשויה להיות הפניית כל כף היד הפתוחה כלפיו (כאילו היא מחזיקה מגש); מחווה זו משמשת גם להצגת אדם באירועים רשמיים או בתוכניות טלוויזיה, מלווה במשפט כגון "הרשו לי להציג בפניכם את מר/גברת X...".
מרובע שלם

בגאומטריה, מרובע שלם (באנגלית: complete quadrilateral) הוא מערכת כללית של ארבעה ישרים במישור, אשר אף שלושה מהם לא עוברים דרך אותה נקודה, יחד עם שש נקודות החיתוך של הישרים הללו. באופן דואלי ניתן לחשוב על 4 נקודות במישור ועל 6 הישרים שמחברים את שישה זוגות הנקודות. המונח משמש בעיקר בגאומטריה פרויקטיבית, והוא בעל מספר תכונות מעניינות.

משפט המרובע השלם

את שש הנקודות ניתן לחבר בזוגות באופן כזה שאף קטע שמחבר זוג נקודות אינו מוכל באחד מארבעת הישרים שיוצרים את המרובע השלם. ל-3 הקטעים הללו נקרא אלכסונים של המרובע השלם. משפט המרובע השלם קובע ששלושת נקודת האמצע של האלכסונים תמיד נחות על ישר אחד. ישר זה נקרא ישר ניוטון על שם אייזק ניוטון שהוכיח את המשפט לראשונה.
אפיטף

אֶפִּיטַף (מיוונית עתיקה: epi = על, ‏ taphos = הקבר) הוא כתובת שנחרתת על גבי מצבה. האפיטף בא לספר את שבחי המת ואת תהילתו. בעולם הקלאסי היו לאפיטף גם כללים צורניים. בדרך כלל הוא נכתב בצורת שיר בן שני טורים. האפיטפים, שנחרתו גם כסיפורים וכציורים, שיבחו את הקרבות הגדולים, את מעשי הבנייה, ואת חיי השליטים. אפיטפים היו נהוגים בכל רחבי העולם העתיק. למלל של האפיטפים, בכל התקופות, יש עניין רב - ספרותי, היסטורי וביוגרפי. ספרות מחקר שלמה נוצרה אודות האפיטף. ממחקרים אלו לומדים החוקרים רבות על אישים, תקופות, לשונות וסגנונות ספרותיים.
כתיבת אפיטפים נהוגה גם בעולם היהודי. אולם בעברית, שפת התפילה והטקס הדתי במשך דורות רבים, לא נוצרה מילה המתרגמת בדיוק את המילה "אפיטף". מנהג כתיבת האפיטף הביא גם ליצירת סוגה ספרותית של יצירת אפיטפים בדיוניים או אמיתיים, אבל בעלי מגמות וכוונות, שנכתבו בידי משוררים שונים. חלקם נחרתו ממש באבני המצבות של המשוררים, וחלקם נכתבו כשירים ונדפסו בספרי המשוררים.
בעברית ידוע שירו של חיים נחמן ביאליק "אחרי מותי" ("אַחֲרֵי מוֹתִי סִפְדוּ כָּכָה לִי"), שיש בו הצעה לכתיבת האפיטף. משורר היידיש הגדול איציק מאנגר כתב מספר סונטות שהן אפיטפים לכל דבר. בתרבות הפופולרית ידוע שירה של להקת קינג קרימזון "Epitaph", מתוך אלבומה In the Court of the Crimson King.
אשר בן לולו

ביוגרפיה

בן-לולו נולד, גדל והתחנך באשדוד. התגייס לצה"ל בשנת 1989, ושובץ בפלוגת אלון שהייתה אז חלק מיחידת חרמ"ש, יחידה חדשה שהוקמה באותה השנה. (לימים, הפלוגה הפכה לחלק מגדוד חרוב). הוא עבר הכשרה כלוחם, קורס מ"כים חי"ר וקורס קציני חי"ר. עם סיום קורס הקצינים שימש כמפקד מחלקה ביחידה. בהמשך עבר בן- לולו לחטיבת הנח"ל ושימש במספר תפקידי פיקוד בחטיבה, בהם בין היתר כמפקד פלוגת החוד של גדוד 932 וכמפקד מגמת האימון המתקדם בבסיס האימון החטיבתי של חטיבת הנח"ל. בשנים 2001‏-2003 פיקד על גדוד חרוב, בין היתר במהלך מבצע חומת מגן. ביוני 2002 הוביל בן-לולו את לוחמי הגדוד במרדף אחר מחבל שחדר ליישוב יצהר, שבסופו הרג הכוח בפיקודו את המחבל. הגדוד תחת פיקודו זכה לצל"ש יחידתי מטעם מפקד אוגדת איו"ש. לאחר מכן מונה למפקד בסיס האימון של חטיבת הנח"ל בשנים 2003‏-2005. בהמשך למד במכללה של צבא ארצות הברית ואחר כך שימש כמדריך בקורס מפקדי גדודים.
בשנת 2006 הועלה בן-לולו לדרגת אלוף-משנה ומונה למפקד חטיבת אלכסנדרוני עליה פיקד עד לסוף שנת 2007, לאחר מכן שימש כמפקד עוצבת חירם בשנים 2007-2009, בהמשך שימש בן-לולו כסגן מפקד מל"י בשנים 2009-2011, וב-2011 מונה למפקד המרכז לאימונים באש במל"י עד 2012. לאחר סיום התפקיד יצא ללימודים במב"ל. ביולי 2013 מונה למפקד חטיבת כפיר.
ביוני 2014 פיקד בן-לולו על החטיבה ב"מבצע שובו אחים", אז הופעלה לראשונה כצוות קרב חטיבתי, בשיתוף עם יחידות וחטיבות נוספות, לבסוף הביאו המאמציםלמציאת גופות הנערים החטופים על ידי גדוד לביא שהשתייך לחטיבה, בתפקידו שימש עד יולי 2015. באוגוסט 2015 הועלה לדרגת תת-אלוף ומונה לראש מטה פיקוד הצפון.
בן-לולו הוא בוגר המכללה לביטחון לאומי בהצטיינות.
בן-לולו נשוי לשירית ואב לארבעה ילדים.
לואיס קרלוס פרסטס

לואיס קרלוס פרסטס (בפורטוגזית: Luís Carlos Prestes;‏ 3 בינואר 1898 – 7 במרץ 1990) היה מנהיג פוליטי ברזילאי. בשנות ה-20 של המאה ה-20 נמנה פרסטס על הטננטס - קבוצת קציני צבא זוטרים שמרדו בשלטון האוליגרכי וקראו לפיתוח ומודרניזציה של ברזיל. באמצע שנות ה-20 הוא הנהיג מצעד של חיילים ברחבי ברזיל, לגיוס תמיכתם של הכפריים. ניסיונותיו הכושלים של השלטון לסכל את המצעד, העניקו לו תהילה גדולה מעבר להשפעתו האמיתית בשל יכולתו של פרסטס, בדומה לצ'ה גווארה, לחמוק ולתעתע ברודפיו. 
פרסטס וחייליו נאלצו בסופו של דבר לברוח לבוליביה, שם הוא נענה לחיזוריהם העיקשים של הקומוניסטים ונסע למוסקבה. כשחזר לברזיל באמצע שנות ה-30 כבר היה חבר המפלגה הקומוניסטית. הוא עמד בראש ה-ANL, חזית מאוחדת שהפכה לתנועת המונים שנלחמה בשלטון הלאומני של ז'טוליו ורגאס ובפשיזם שהתעורר (ראו אינטגרליזם ברזילאי). ורגאס הוציא את ה-ANL אל מחוץ לחוק והוביל אותה בכך להתארגנות מזוינת. פרסטס ואשתו הגרמניה ממוצא יהודי, אולגה בנאריו, נתפסו. היא הוסגרה לנאצים ונרצחה במחנה הריכוז ראוונסבריק, והוא הושלך לכלא עד 1945, אז קיבל חנינה. פרסטס המשיך לחלוש על המפלגה הקומוניסטית בברזיל עד שנות ה-70. 
פרסטס הפך לאגדה, בין השאר, כיוון שגילם שילוב של שני דגמי המהפכנים: הגיבור המסתער והקדוש המעונה.
ז'ורז' אמאדו כתב ב-1942 ביוגרפיה בשם O cavaleiro da esperança שתורגמה לעברית ב-1953 כלואיס קרלוס פרסטס אביר התקוה.
מצודת המישור

תולדות המצודה

הצלבנים הקימו מבצר צלבני על ראשה של הגבעה הניצבת כיום במרכזה של אזור. המבצר הוקם בשנת 1099 במהלך מסע הצלב הראשון, וזכה לשם "מצודת המישור" (Chateau de Plain), שכן חלש על המישור המקיף את הגבעה. בשנת 1187 החריב צלאח א-דין את המצודה, אך ב-1191 שב ריצ'רד לב הארי והקימה מחדש. לאחר מכן נמסר המבצר לידי המסדר הטמפלרי. 
המצודה נכבשה מחדש בשנת 1192 על ידי המוסלמים שהרסו אותה. היא נשארה בחורבנה עד המאה ה-13, אז הוקמה מחדש. עם כיבוש ארץ ישראל בידי הממלוכים בשנת 1268, הרס בייברס את המצודה באופן סופי, וכיום נותרו ממנה רק שרידים, הניצבים במרכזו של גן.
השרידים הארכאולוגיים הנראים לעין כוללים את חלקו התחתון של מגדל שנבנה במאה ה-12  לספירה וקטע של קיר תוחם מצפון מזרח למגדל. בחלקה המערבי של הגבעה מסגד שנבנה ככל הנראה בתקופה העות'מאנית.
באתר נמצאים גם אבני ריחיים, מכתש קורה ובורג ועוד מספר סוגי מכתשים שני מגדלים (כיום נראים השרידים שלהם; מופיעים בתמונות) ולוחות הסבר.
קואלה בלייט

היסטוריה

בראשית המאה ה-20 הייתה קואלה בלייט כפר דייגים קטן. בעבר הייתה בירת המחוז העיר קואלה בלאי (Kuala Balai) השוכנת במעלה נהר בלייט, אך עם גילוי הנפט בסביבה הוחלט להעביר את הבירה למקום יותר נגיש מבחינה תחבורתית. בשנות השלושים קיבלה קואלה בלייט מעמד של עיירה. במלחמת העולם השנייה הייתה העיירה תחת כיבוש יפני. בשנות החמישים והשישים העיר שגשגה וחלה בה תנופת בנייה. לאחר קבלת העצמאות ב-1984 נבנו בה בנייני ממשלה. בראשית המאה ה-21 נבנו בה בתי מלון רבים.
יונתן שפירא (סוציולוג)

פועלו

שפירא סיים את הדוקטורט שלו באוניברסיטת קולומביה ב-1964, שב לישראל והקים את הפקולטה למדעי החברה באוניברסיטת תל אביב ועמד בראשה בשנים 1964 עד 1968. בתקופה זו הקים את ארבעת החוגים המרכזיים של הפקולטה: מדע המדינה, סוציולוגיה, כלכלה וסטטיסטיקה ועיצב תוכניות לימוד אקדמיות מבראשית. הוא היה מקורב לרקטור האוניברסיטה פרופסור בן-ציון כץ ולדיקן הפקולטה למדעי הרוח פרופסור צבי יעבץ שהיה מראשי האוניברסיטה, שלקחו איש צעיר שזה עתה סיים דוקטורט ונתנו לו לעמוד בראשה של הפקולטה למדעי החברה. שפירא שקד למנוע מינויים לא ראויים ועמל להביא לפקולטה סגל מרצים צעיר שזה עתה סיים דוקטורטים באוניברסיטאות יוקרתיות בעולם והאמון על שיטות מחקר חדשות במדעי החברה, כדוגמת רינה שפירא בסוציולוגיה, איתן ברגלס בכלכלה, אשר אריאן במדעי המדינה, ועמנואל מרקס באנתרופולוגיה.

מחקריו

שפירא היה הסוציולוג הראשון ששבר את הפרדיגמה של הזרם הפונקציונליסטי בסוציולוגיה הישראלית מיסודו של שמואל נח אייזנשטדט. לפי הגישה הפונקציונליסטית, הסדר החברתי הקיים הוא נתון והמראה החברתי הוא תשקיף של הווייתה. גישה זו ראתה את ערכי המודרניזציה המערביים כחיוביים והיא תאמה את השקפת העולם של הוגי הציונות ומנהיגי המדינה, ולדברי מבקריה, וראשון להם שפירא, הצדיקה את יחסם לערבים ולמזרחים. לפי גישה זו, אבות היישוב לא התכוונו לעלות על מסלול של קונפליקט עם הערבים, אלא להקים חברה מודרנית, בצד החברה הערבית, אלא שמנהיגי התנועה הלאומיות ערבית לא ראו זאת עין בעין והעלו את המזרח התיכון על מסלול עקוב מדם.
בשני ספריו "אחדות העבודה ההיסטורית: עצמתו של ארגון פוליטי" (1975) ו"הדמוקרטיה בישראל" (1977) ראה שפירא את תפקידה של הסוציולוגיה לא בבחינת כוונות המנהיגים והצהרותיהם, כי אם בבדיקת מעשיהם. הוא חקר כיצד כיוונה עצמה תנועת העבודה להשגת הגמוניה מוחלטת ביישוב והמלל שיצא מפיה בא לטבוע חותמת אידאולוגית על כך.
שפירא גורס כי חרף הצהרותיה הסוציאליסטיות, הרי שדה פקטו תנועת העבודה הקימה מוסדות חברתיים, פוליטיים וכלכליים בדלניים ושלטה בהם באופן ריכוזי. לפי שפירא, דמוקרטיה אמיתית משמעותה ריבוי אליטות המבקרות ומווסתות את האליטה הפוליטית השלטת. שפירא אף סובר כי תנועת העבודה הניאה כל מאמץ לגיבושה של חוקה פורמלית כתובה, מכיוון שהיה בכוחה של זו לשים סייג לכוחו של השלטון. שפירא רואה את נפילתה של תנועת העבודה בשנת 1977 כתוצאה ממאמץ מודע של דור מייסדי המדינה וסירוס דור ההמשך שלה, הוא דור הפלמ"ח בני הארץ, על מנת שלא יקראו עליה תיגר ויאיימו על מעמדה. 
שפירא שינה את השיח הסוציולוגי הישראלי מעיסוק באידאולוגיה לדיון במוסדות החברה ופעולותיהם והכניס לשיח הסוציולוגי הישראלי את המונחים קונפליקט, שינוי בן-דורי, שליטה ועוצמה.